Ovo je članak o filmu iz 1972. godine.  Za ostala značenja, v. The Poseidon Adventure (razvrstavanje).

***The Poseidon Adventure*** (sh. *Posejdonova avantura*) je američki igrani film snimljen 1972. godine u režiji Ronalda Neamea, poznat kao jedan od komercijalno najuspješnijih ostvarenja svog vremena, kao i po tome što je potakao trend spektakularnih filmova katastrofe karakterističnih za Hollywood početkom 1970-ih.

Temelji se na istoimenom romanu Paula Gallicoa. Radnja je smještena na luksuzni prekooceanski putnički brod *S.S. Poseidon* koji tokom božićnog krstarenja Mediteranom bude pogođen iznenadnim orijaškim valom koji će ga prevrnuti. Protagonisti su grupa preživjelih ne čelu sa nonkonformističkim svećenikom (čiji lik tumači Gene Hackman) koja kreće prema dnu prevrnutog broda u nastojanju da pronađe prolaz prema površini prije nego što se on u potpunosti napuni vodom i potone.

Originalni roman nije imao nekog naročitog uspjeha, ali je privukao pažnju Irwina Allena, producenta poznatog po nizu televizijskih hitova 1960-ih. On je u projekt uključio 20th Century Fox, ali su šefovi tog studija, "opečeni" nizom spektakularnih komercijalnih promašaja prethodnih godina, koji su umalo bili doveli do bankrota, bili nevoljni pružiti traženi budžet. Allen je stoga film uspio dovršiti tako što ga je financirao iz vlastitog džepa, kao i uz pomoć nekoliko bogatih prijatelja. Za dio scena je korišteni interijeri putničkog broda *RMS Queen Mary* (koji je bio djelomično inspirirao radnju Gallicovog romana), a za dio su sagrađeni orijaški setovi u Foxovim studijima, u nastojanju da se dočara unutrašnjost prevrnutog broda. Scenario Stirlinga Silliphanta i Wendella Mayesa je donio određene značajne izmjene u odnosu na predložak, izbacivši scene silovanja i nastojeći likove koji su u romanu uglavnom bili antipatični, učini pristupačnim publici. Sam Neame je, prema vlastitom svjedočenju, Hackmana i Ernesta Borgninea, na setu često puštao da improviziraju dijaloge i često "preglumljuju". Shelley Winters, koja je usprkos poodmakle dobi na setu nastupala u fizički zahtjevnim scenama, uključujući podvodne, je, pak, kasnije dobila brojne pohvale za svoju ulogu te joj se nastup u *Posejdonovoj avanturi*, za koji je dobila Zlatni globus za najbolju sporednu glumicu smatra jednom od najboljih u karijeri.

*The Poseidon Adventure* je nedugo nakon premijere postigao izuzetan uspjeh, te je 1973. godine uživao status najgledanijeg filma u Sjevernoj Americi, a krajem 1974. postao šesti film po dotadašnjoj zaradi u historiji Hollywooda. Allen je odmah počeo razmišljati o nastavku, koji je prema njegovoj zamisli, trebao prikazivati odlazak preživjelih na svjedočenje o katastrofi, a prilikom koga ostanu zarobljeni u zatrpanom alpskom tunelu; Fox tu ideju nije usvojio (iako će ona 1996. godine poslužiti kao zaplet filma *Daylight* sa Sylvesterom Stalloneom). Allen je umjesto toga dvije godine kasnije producirao *Pakleni toranj*, koji će mu donijeti nadimak "Gospodar katastrofa" (engl. ). Sam Gallico je, pak, angažiran da napiše novi roman, odnosno nastavak, koji se oslanjao na sam film umjesto svog originalnog romana. Roman *Beyond the Poseidon Adventure*, posvećen lovcima na blago u plutajućoj olupini broda, je objavljen posthumno a godine 1979. ekraniziran kao istoimeni film, koji je doživio potpuni komercijalni neuspjeh.

Godine 2005. je Gallicov roman adaptiran kao istoimeni televizijski film, a 2006. kao kino-film pod naslovom *Poseidon*, a koji je također doživio komercijalni fijasko.

Uloge
-----

* Gene Hackman ... Velečasni Frank Scott
* Ernest Borgnine ... Det. por. Mike Rogo
* Red Buttons ... James Martin
* Stella Stevens ... Linda Rogo
* Shelley Winters ... Belle Rosen
* Jack Albertson ... Manny Rosen
* Carol Lynley ... Nonnie Parry
* Roddy McDowall ... Acres
* Pamela Sue Martin ... Susan Shelby
* Arthur O'Connell ... Chaplain John
* Eric Shea ... Robin Shelby
* Leslie Nielsen ... Kapetan Harrison
* Fred Sadoff ... Mr. Linarcos
* Byron Webster ... Brodski blagajnik
* Jan Arvan ... Dr. Caravello
* Sheila Mathews ... brodska bolničarka
* John Crawford ... Glavni strojar
* Erik L. Nelson ... Mr. Tinkham
* Ernie Orsatti ... Terry

Izvori
------

1. ↑  Solomon, Aubrey. *Twentieth Century Fox: A Corporate and Financial History (The Scarecrow Filmmakers Series)*. Lanham, Maryland: Scarecrow Press, 1989. ISBN 978-0-8108-4244-1. p256
2. ↑  „The Poseidon Adventure, Box Office Information". The Numbers. Pristupljeno 21. I 2012.

Vanjske veze
------------

* *The Poseidon Adventure* na IMDb-u (`en`)
* *The Poseidon Adventure* na AllRovi-u
* *The Poseidon Adventure* na filmskoj bazi podataka TCM
* *The Poseidon Adventure* na Rotten Tomatoes-u (`en`)


| * p
* r
* u
Filmovi koje je režirao Ronald Neame |
| --- |
| 1940-e | 
* *Take My Life* (1947)

 |
| 1950-e | 
* *Golden Salamander* (1950)
* *The Card* (1952)
* *The Million Pound Note* (1954)
* *The Man Who Never Was* (1956)
* *The Seventh Sin* (1957)
* *Windom's Way* (1957)
* *The Horse's Mouth* (1958)

 |
| 1960-e | 
* *Tunes of Glory* (1960)
* *Escape from Zahrain* (1962)
* *I Could Go On Singing* (1963)
* *The Chalk Garden* (1964)
* *Mister Moses* (1965)
* *A Man Could Get Killed* (1966)
* *Gambit* (1966)
* *Prudence and the Pill* (1968)
* *The Prime of Miss Jean Brodie* (1969)

 |
| 1970-e | 
* *Scrooge* (1970)
* *The Poseidon Adventure* (1972)
* *The Odessa File* (1974)
* *Meteor* (1979)

 |
| 1980-e | 
* *Hopscotch* (1980)
* *First Monday in October* (1981)
* *Foreign Body* (1986)

 |

| * p
* r
* u
Produkcije Irvina Allena |
| --- |
| Filmovi | *The Sea Around Us* (1953) • *Dangerous Mission* (1954) • *The Animal World* (1956) • *The Story of Mankind* (1957) • *The Big Circus* (1959) • *The Lost World* (1960) • *Voyage to the Bottom of the Sea* (1961) • *The Poseidon Adventure* (1972) • *The Towering Inferno* (1974) • *The Swarm* (1978) • *The Return of Captain Nemo* (1978 TV film) • *Beyond the Poseidon Adventure* (1979) • *When Time Ran Out* (1980) • *Alice in Wonderland* (1985 TV film) |
| Televizija | *Voyage to the Bottom of the Sea* • *Lost in Space* • *The Time Tunnel* • *Land of the Giants* • *The Swiss Family Robinson* • *Code Red* |